På Harmonien i Thisted var onsdag sidste dag med udskænkning, efter værtshuse og barer i hele Danmark er blevet lukket ned på grund af nye restriktioner.

Onsdag var sidste dag, hvis man skulle nå at have en øl med vennerne på den lokale. For på grund af nye restriktioner er alle værtshuse og barer i hele landet blevet lukket ned, og sådan vil det være hen over hele julen og nytåret. På Harmonien i Thisted blev dørene lukket klokken 16, men inden da nåede stamkunderne en sidste pilsner. En af dem var førtidspensionist Lone Johansen fra Thisted, der ofte lægger turen forbi Harmonien for at få en øl eller en kop kaffe. - Jeg kommer virkelig til at savne det. Jeg elsker at komme hernede, og det tror jeg, vi alle sammen gør, siger hun. For hende det lokale værtshus er et samlingssted. - Jeg kan jo godt klare mig derhjemme, og jeg har også nogle børn, men de bor her ikke længere. Jeg har da også kontakt til venner med telefon, men jeg elsker at komme herned, siger Lone Johansen. Juleplaner droppet Det er tredje gang Hamonien lukker på grund af corona. Så nu er alle planer endnu en gang lagt på is, men i juletiden gør det lidt ekstra ondt. - Nu har vi jo prøvet det to gange før, men jeg synes, at det er træls her op til jul, hvor vi egentlig skulle have hygget os. Vi havde aftalt, at nissepigerne skulle være hernede den 24. for at hygge et par timer med stamkunderne, så det er træls, siger Helle Klim, der ejer Harmonien i Thisted. Det kommer også til at kunne mærkes på bundlinjen, at værtshuset går glip af omsætning i julen. - Der har jo været restriktioner siden marts, så der har ikke været normale tilstande siden marts, og det er kun blevet værre og værre, så vi har det sgu meget svært, siger værtshusejer Helle Klim. - Vi må håbe på, at det bliver bedre i 2021. Vi kan kun håbe. Går det efter planen kan Harmonien - og alle andre værtshuse - åbne igen 4. januar 2021.